पाएं अपने शहर की ताज़ा ख़बरें और फ्री ई-पेपरडाउनलोड करें
शहर के विंध्यवासिनी मंदिर के पास एक व्यापारी को पिकअप में गुड़ाखू रखकर निर्धारित दाम से 4 गुना रेट पर बेचते हुए अफसरों ने पकड़ा। व्यापारी के खिलाफ 2000 का चालान काटकर अफसरों ने गोदाम की जांच की। गोदाम में करीब 250 से अधिक पेटी गुड़ाखू मिलीं, लेकिन अफसर बगैर कार्रवाई लौट गए। नियमानुसार गाेदाम सील करना था।
जानकारी के मुताबिक आपदा को अवसर बनाकर शहर के कुछ व्यापारी गुड़ाखू, गुटखा की खूब जमाखोरी और कालाबाजारी कर रहे है। निर्धारित दाम से 3 से 4 गुना रेट पर लोगों को बेच जा रहे हैं। कलेक्टर जेपी मौर्य ने अफसराें काे निगरानी की जिम्मेदारी है। इसके बाद भी अफसर कार्रवाई में खानापूर्ति ही कर रहे हैंं। जानकारी के मुताबिक शिकायत पर बुधवार सुबह करीब 11 बजे अफसरों की टीम ने विंध्यवासिनी मंदिर के पास गाड़ी सीजी 05 डी 0462 की जांच की। इसमें गुड़ाखू मिला। अफसरों ने गोदाम की जानकारी दी। 2000 का चालान काटकर अफसर दानीटोला स्थित गोदाम गए। जांच की। जानकारी के मुताबिक अफसरों को गोदाम में करीब 250 पेटी गुड़ाखू मिला। एक पेटी 4400 की है। यानी करीब 11 लाख का माल था। व्यापारी से जानकारी ली गई, वह जरूरी दस्तावेज नहीं दे पाया। इसके बाद भी अफसर बगैर कार्रवाई के लौट गए।
4 अफसरों की टीम ने की जांच
जांच में नायब तहसीलदार राहुल शर्मा, खाद्य अधिकारी नरेश पीपरे, मंडी उप निरीक्षक ईश्वर राम कंवर, राजस्व उप निरीक्षक हेमंत नेताम शामिल थे। सभी ने गोदाम की जांच की। पूछताछ की गई। सही जवाब नहीं मिला। बताया गया कि इस गोदाम से किराना चिल्हर व्यापारी गुड़ाखू खरीदकर तीन से चार गुना दाम में बेच रहे हैं। अफसरों को यह सब जानकारी होने के बावजूद कार्रवाई नहीं की गई। केवल ‘शर्माजी’ के नाम से चालान काट दिया।
गोदाम जांचने के बारे में नहीं पता: तहसीलदार
तहसीलदार पवन ठाकुर ने कहा कि गुड़ाखू गोदाम जांच करने के संबंध में मुझे कुछ भी जानकारी नहीं है। यदि गोदाम तक अफसर जाकर जांच किए हैं तो पंचनामा बनाया होगा। संबंधित अफसरों से जानकारी लेता हूं।
चालानी कार्रवाई की: राजस्व उप निरीक्षक
निगम के राजस्व उप निरीक्षक हेमंत नेताम ने बताया शिकायत पर गए। पिकअप में गुड़ाखू मिली। 2000 का चालान काटा गया। गुड़ाखू मालिक ने नाम शर्मा जी बताया। गोदाम गए थे, लेकिन आगे की कार्रवाई के बारे में मुझे पता नहीं है।
तबीयत बिगड़ी तो लौट अाया: खाद्य अधिकारी
खाद्य अधिकारी नरेश पीपरे ने बताया कि विंध्यवासिनी मंदिर के पास अवैध गुड़ाखू बेचने की जानकारी मिली थी। मौके पर जाकर जांच की गई। निगम द्वारा कार्रवाई हुई। दानीटोला स्थित गोदाम भी जांच करने गए थे। गुड़ाखू रखा था। अंदर घुसते ही मेरी तबीयत बिगड़ी। मैं अन्य अफसरों को बताकर लौट आया। जानकारी है कि गोदाम में कार्रवाई नहीं हुई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn